钦定古今图书集成/理学汇编/学行典/第140卷 > 袁采世范 > 《应事》
## 钦定古今图书集成/理学汇编/学行典/第140卷 > 袁采世范 > 《应事》

“忠信笃敬”，先存其在己者，然后望其在人者。如在己
者未尽，而以责人，人亦以此责我矣。今世之人，能自
省其忠信笃敬者，盖寡能责人以忠信笃敬者皆然
也。虽然，在我者既尽，在人者亦不必深责。今有人能
尽其在我者，固善矣，乃欲责人之似己，一或不满吾
意，则疾之已甚，亦非有容德者，祇益贻怨于人耳。
今人有为不善之事，幸其人之不见不闻，安能自肆，
无所畏忌？殊不知人之耳目可掩，神之聪明不可掩。
凡吾之处事，心以为可，心以为是，人虽不知，神已知
之矣。吾之处事，心以为不可，心以为非，人虽不知，神
已知之矣。吾心即神，神即祸福，心不可欺，神亦不可
欺。《诗》曰：“神之格思，不可度思，矧可射思。”释者以谓吾
心神之至也，尚不可得而窥测，况不信其神之在左
右，而以厌射之心处之，则亦何所不至哉！　人之处
事，能常悔往事之非，常悔前言之失，常悔往年之未
有知，识其贤德之进，所谓长日加益而人不自知也。
古人谓行年五十而知四十九之非者，可不勉哉！
人能忍事，易以习熟，终至于人以非理相加，不可忍
者，亦处之如常，不能忍事亦易。以习熟终至于睚眦
之怨深不足较者，亦至交詈争讼，期于取胜而后已，
不知其所失甚多。人能有定见，不为客气所使，则身
心岂不大安宁。